CRISTAL OVIDIU BUFNILĂ Orele fix Cade cristalul Vecinul nostru în pijama Strigă ca din gură de şarpe Emoţionat, îşi şterge fruntea cu o batistă Mai vine şi un funcţionar care, martor la eveniment, îşi dă cu presupusul: să-l vindem şi să-mpărţim banii Cum oare să se mai înfioare omul de tainica, misterioasa, cotidiana noastră natură? Cum? Orele fix Cristalul străluce ce străluce E adevărat e mai cald în cartierul nostru, a înflorit un cireş Comedie mare, cum zice… Orele şi un sfert Mătuşa Aglaia împletind un ciorap Cască şi zice: clima e în permanentă schimbare, nu vă miraţi Asta a pătruns printr-un gol de ozon Să anunţăm… De anunţat au anunţat, fiţi fără grijă Orele şi zece minute Stupoare Cristalul îşi schimbă culoarea Aşa sînt obiectele venite din cosmos, înşelătoare, zice un doctorand în ale filozofiei Cască cu zgomot Cristalul scoate acum un soi de sunete melodioase Dar adus, magnetofonul nu porneşte Ratăm, cu elegantă, revelatoarea probă a imensităţii de necontestat a Universului Un savant soseşte la fata locului Orele fără un minut Cu răsuflarea tăiată Din cristal va ieşi cu siguranţă ceva Poate că o să îngraşe pămîntul, cel puţin, se străduieşte un vînzător de ziare să corecteze stihiile naturii Orele şi cîteva minute Perplexitate Cristalul nu mai scoate nici un sunet Păleşte puţin Bunica mea nu-şi aminteşte decît de dirijabil Asta-i Dirijabilul tot aşa, venea din cer Dar în nacela lui erau oameni cu mult bun simţ care măcar salutau oamenii de pe stradă scoţîndu-şi în mod ceremonios pălăria Oftează bunica Ai zice că toţi oamenii din cartierul nostru sînt neserioşi E clar, e un fenomen uşor clasificabil Se poate întîmplă oricui Aici încep diversele poveşti pe care le ştie toată lumea: reumatism, căderea pe gheaţă, şi mie mi s-a întîmplat un lucru asemănător Nici nu ne mai interesează cristalul Ne gîndim doar, cu intensitate, cum să ne interpretăm propriile reacţii Dacă pică vreun meteorit, dacă venea un glob de foc? Cu găleţile pe el, se entuziasmează funcţionarul Dar interpretările fenomenelor? Cum ridicăm cazul particular, cum extragem esenţele? Zice filozoful că aşa şi-aşa Nu ne mulţumim, aşezăm cristalul într-un colţ Nu ne-a adus viruşi Nu ne-a adus recompense Doar bătaie de cap Să-i găsim o interpretare Asta ne doare Să-i interpretăm corect apariţia Între două telefoane, între două vise, între două meciuri de fotbal S-au luat eşantioane? S-au luat! S-au făcut fotografii? S-au făcut! Stăm în cerc În stradă Ne tot gîndim Un fenomen Păi zilnic sînt tot felul de fenomene cosmice Le vezi cu ochiul liber sau nu le vezi Ne privim unii pe alţii, ne suspectăm Păi poate iluzionistul de la trei s-o fi făcut Miroase a farsă Un cristal banal acolo N-a ieşit nimic din el Uită-te: zace într-un colţ şi nu mai mişcă Păleşte văzînd cu ochii Se ţine ca scaiul de noi Zice unul cu jumătate de gură; cum ne apropiem de el se aprinde, cum ne îndepărtăm păleşte Zice un altul, se teme cristalul să rămînă singur singurel, d’aia a venit din cosmos, acolo e frig, nu e nimeni Rîdem, dovedeşte-o A zis la radio, şanse minime să mai fie alte civilizaţii în univers Ne vedem de treburile noastre, păleşte cristalul Vorbim, ne certăm din cauza lui, se aprinde Îl aşezăm în parc şi luminează aleile Îi dăm bineţe şi el ne răspunde monosilabic Mîine poimîine o să ne şi strige pe nume Ştim cu toţii, nu ne mai bateţi la cap atît, siliciul poate înlocui carbonul… Dar noi, ce credeţi, ne lăsăm cu una cu două?! 